Proteas speel uiteindelik soos die span van oudsDwaine Pretorius vier Kusal Perera se paaltjie saam met Chris Morris en Kagiso Rabada. (Foto: Cricinfo) Soms stap die lewe ’n vreemde pad met jou. Kyk na Dwaine Pretorius. Die veelsydige ster van die Lions was in Ottis Gibson se aanvanklike groep van 15 spelers vir die Wêreldbeker-toernooi in Engeland, maar hy het weinig speelkans gekry. Chris Morris – wat nie in die begingroep ingesluit was nie en eers later die beseerde Anrich Nortjé vervang het – het hom hoofsaaklik uit die span gehou. Maar gister op Chester-le-Street teen Sri Lanka het Pretorius gedoen wat enige afrigter van hom sou verwag het: Hy het sy kans met albei hande aangegryp en was ’n sleutelfiguur in die Proteas se spogoorwinning met nege paaltjies. Kagiso Rabada het die bal aan die rol vir die Proteas gesit toe hy met die eerste aflewering van die dag van Dimuth Karunaratne ontslae geraak het. Daarna het die Proteas weer – soos telkemale in die toernooi – hul voet van die drukpedaal gehaal en Sri Lanka het met meer vryheid en selfvertroue begin kolf. Totdat Pretorius sy verskyning op die toneel gemaak het. Hoewel hy ook aanvanklik gesukkel het, het hy later met akkurate boulwerk die Sri Lanka-kolwers laat bontstaan. Hy is dalk nie die vinnigste in SA se snelboulerarsenaal nie, maar gister het sy tipe boulwerk die Durham-blad soos ’n handskoen gepas. Sy 3/25 in 10 boulbeurte was grotendeels die rede waarom Sri Lanka vir 203 uitgehaal is. Hy is goed deur Morris (3/46) en Rabada (2/36) bygestaan. Die senuwees het egter steeds met die aanvang van die Suid-Afrikaanse kolfbeurt geknaag – die Proteas doen gereeld vreemde dinge in Wêreldbeker-wedstryde. Maar ’n briljante vennootskap van 175 lopies om die tweede paaltjie tussen Hashim Amla (80*) en Faf du Plessis (96*) het die Proteas na hul beste oorwinning by die WB-toernooi gestuur. Tydens die mediakonferensie het Du Plessis gesê hoewel die sege lekker is, laat dit steeds ’n soetsuur smaak in die mond. “Ons het klomp mense teleurgestel en dit was nooit die plan gewees nie. Ons sal hierdie sege geniet, maar daardie gevoel van wat kon gewees het, sal heeltyd by ons spook.”